ߛߊ߬ߣߊ߲߬ߞߎ߲߬ߦߊ

ߛߊ߬ߣߊ߲߬ߞߎ߲߬ߦߊ (ߛߣߐ߬ߦߊ߬ ߞߎ߲ ߥߟߊ߫ ߕߣߊ߬ߡߊ߬ߢߐ߲߰ߦߊ) ߦߋ߫ ߞߏ߫ ߟߊߘߊ߲ߣߍ߲ ߘߏ߫ ߟߋ߬ ߘߌ߫ ߊߝߙߌߞߌ߬ ߕߟߋ߬ߓߋ ߡߊ߲߬ߘߋ߲߫ ߣߴߊ߬ ߝߏ߲߬ߝߏ߲߬ߠߊ ߟߎ߫ ߘߐ߫߸ ߡߍ߲ ߓߌ߬ߟߊ߬ ߘߊ߫ ߛߋ߲߬ߠߊ߫ ߝߊ߯ߘߐߞߍ߫ ߁߃߲ ߠߊ߫ ߞߙߎ߬ߞߊ߲߬ߝߎߥߊ߫ ߜߊ߬ߙߊ ߝߍ߬߸ ߞߵߊ߬ ߟߊߥߟߌ߬ ߜߐ߬ߛߐ߲߬ߞߐ ߟߎ߬ ߓߊ߲ߠߌ߲ ߡߊ߬ ߘߍ߭ ߞߣߐߟߊ ߘߐ߫. 

ߞߊ߬ ߛߌ ߟߎ߬ ߞߍ߫ ߢߐ߲߮ ߛߊ߬ߣߊ߲߬ߞߎ߲ ߘߌ߫߸ ߛߴߏ߬ ߘߌ߫ ߘߊ߲߭ ߛߌ߰ ߜߐ߬ߛߐ߲߬ߞߐ ߣߌ߫ ߥߊ߬ߥߎ߬ߟߋ߫ ߟߎ߫ ߟߊ߫߸ ߓߊߓߏ߲ ߠߎ߬ ߣߌ߫ ߛߏ ߟߎ߬ ߕߘߍ߬ ߦߋ߫ ߞߟߍ߬ ߟߊ߫ ߡߍ߲ ߘߐ߫ ߥߏߥߎ߫߸ ߝߴߊ߬ ߘߏ߫ ߟߎ߫ ߕߘߍ߬ ߘߌ߫ ߞߍ߫ ߣߌߓߐ ߟߎ߬ ߘߌ߫ ߛߊ߬ߣߊ߲߬ߞߎ߲߬ߦߊ ߛߓߍߣߍ߲߫ ߦߋ߫ ߓߊ߬ߓߊ߫ ߖߊ߰ߣߍ߫ ߓߟߏ߫ (ߟߊ߫) ߞߍߦߙߐ ߦߙߐ ߡߍ߲ ߘߐ߫. 

 ߝߐߓߏߟߏ߲ߟߐ߲ߘߐߦߊ 
ߛߊ߬ߣߊ߲߬ߞߎ߲߬ߦߊ ߞߘߐ ߟߋ߬ ߦߋ߫ ߛߣߐ߬ߦߊ߬ߞߎ߲߬ߦߊ (ߛߌ߱ ߞߏ ߟߎ߬ ߟߊߛߣߐ߬ߦߊ߫ ߞߎ߲) ߟߋ߬ ߘߌ߫߸ ߛߊ߫ ߥߐ߬ߦߐ ߣߌ߫ ߜߐ߬ߛߐ߲߬ߞߐ ߟߎ߬ ߘߌ߫ ߓߊ߲߫ ߞߊ߬ߝߏ ߞߣߐ߫. ߓߊߏ߬ ߛߏ߰ߟߏ߲߬ߡߊ߲߰ ߦߋ߫ ߛߌ߰ ߟߊ߫ ߡߊ߲߬ߛߊ߬ߦߊ ߟߊ߫ ߕߎ߬ߡߊ ߡߍ߲ ߠߊ߫߸ ߏ߬ ߞߵߊ߬ ߕߍ߬ߘߍ߫ ߟߋ߬ ߡߊ߲߬ߘߋ߲߫ ߝߊߣߍ߲߫ ߕߘߍ߬ ߦߋ߫ ߥߦߐ߬ ߛߎ߮ ߏ߬ ߟߋ ߜߊ߲߰ߛߊ߲ ߠߊ߫߸ ߡߍ߲ ߠߎ߬ ߕߍ߫ ߞߏ߫ ߖߐ߲ߖߐ߲߫ ߘߌ߫ ߝߊ߲߬ ߛߌ߫ ߝߏ߫ ߡߊ߲߬ߘߋ߲߫ߞߎߡߊ ߢߌ߲߬ ߠߎ߬ ߦߋ߫ ߞߙߎ߬ߞߊ߲߬ߝߎߥߊ߫ ߕߐ߲ ߠߎ߬ ߘߏ߫ ߟߋ߬ ߘߌ߫ ߡߍ߲ ߠߎ߬ ߘߟߊߘߍ߰ ߘߊ߫ ߛߟߏ߬ߡߊ߯ߣߊ߫ ߞߊ߲ߕߍ߫ ߓߟߏ߫. 

ߕߣߊ߬ߡߊ߬ߢߐ߲߰ߦߊ ߞߘߐ ߟߋ߬ ߦߋ߫ ߞߏ߫ ߌ ߕߊ߬ߣߊ ߦߋ߫ ߡߍ߲ ߢߊߖߌ߫ ߟߊߓߐ ߘߌ߫߸ ߊ߬ ߖߋ߬ߟߌ ߓߐ ߘߌ߫߸ ߥߟߴߊ߬ ߛߐ߲߬ߞߐ ߘߊ߲ߥߎ߲ ߘߌ߫߸ ߊ߬ ߣߌ߫ ߢߐ߲߯ ߕߙߐ ߣߌ߫ ߢߐ߲߮ ߖߛߎ߫ ߞߊߛߌ ߣߌ߫ ߢߐ߲߯ߕߣߊߟߊߕߍ߯ߞߏ ߓߍ߯ ߘߌ߫ ߞߐߘߍ߫.

 ߘߐ߬ߝߐ 
ߞߊ߬ߦߌ߯ ߞߘߐ߬ߞߘߐ߬ߡߊ߲߫ ߘߏ߲߬ ߸ ߛߊ߬ߣߊ߲ߞߎ߲߬ߦߊ ߕߘߍ߬ ߦߋ߫ ߡߊ߲߬ߘߋ߲߫ ߞߣߐ߫߸ ߓߊ߬ߙߌ߬ ߊ߬ ߟߐ߬ߞߎ߬ߣߍ߲߬ߓߊ߫ ߕߎ߲߬ ߕߍ߫، ߓߊ ߡߐ߰ߘߐ߬ߜߍ߫ ߖߘߍ߬ߘߐ߬ߓߊ ߛߘߍߡߊ߲ ߕߘߍ߬ ߊ߬ߟߎ߫ ߓߊ߲߬ ߠߴߊ߬ ߡߊ߬ ߟߋ߬߸ ߞߴߊ߬ ߦߋ߫ ߡߐ߰ߣߍ߲ (ߡߐ߰ ߡߊߖߌ߰ߣߍ߲) ߠߎ߫ ߖߛߎ߬ߟߊߕߍ߰  ߟߊ߫ ߡߐ߰ߓߊ ߟߎ߫ ߡߊ߬، ߞߵߊ߬ ߕߘߍ߬ ߖߐ߫ ߡߐ߰ߓߊ ߟߎ߫ ߞߵߊ߬ ߟߊߥߟߌ߬ ߡߐ߱ ߟߎ߫ ߦߟߌߟߊߕߍ߯ ߢߐ߲߰ ߡߊ ߏ߬ ߟߋ ߡߊ߬.

ߛߊ߬ߣߊ߲ߞߎ߲߬ߧߊ ߟߊߞߎߘߦߊߕߐ ߛߏ߲߬ߖߘߊ߫ ߓߟߏ߫ ߏ߬ ߘߐ߫ ߸ ߊ߬ ߞߵߊ߬ ߖߍ߬ߘߍ ߓߟߏߞߊ߲ (ߕߎ߱) ߕߋ߬ ߟߌߟߊ߲ ߠߊ߫ ߔߊ߫، ߞߊ߬ ߛߌ ߓߍ߯ ߝߣߊ߫ ߢߍߡߐ߯ ߓߟߏߞߊ߲ ߕߋ߬ ߢߊ߫ ߞߋߟߋ߲ ߏ߬ ߡߊ߬، ߞߵߊ߬ߟߋ ߟߊ߫ ߘߊ ߖߋ߬ߟߌ ߟߊ߫ ߏ߬ ߟߎ߬ ߟߊ߫ ߘߊ ߘߐ߫߸ ߞߵߏ߬ ߟߎ߬ ߝߣߊ߫ ߕߊ ߖߋ߬ߟߌ ߟߴߊ߬ߟߋ߬ ߕߊ ߘߐ߫، ߏ߬ ߦߋ߫ ߛߊ߬ߣߊ߲ߞߎ߲߬ߧߊ ߟߊߘߊ߲ߣߍ߲ ߠߋ߬ ߘߌ߫ ߡߊ߲ߛߊ߬ߙߋ߲ ߣߌ߫ ߛߌ ߓߍ߯ ߕߍ߫ ، ߝߏ߫ ߞߐ߲ߘߍ ߣߌ߫ ߕߙߊߥߟߋ  ߟߎ߫، ߓߊ ߏ߬ ߟߎ߬ ߦߴߊ߬ߟߋ ߖߍ߬ߘߍ ߓߊߙߌ߲ ߠߎ߫ ߟߋ߬ ߘߌ߫، ߛߊ߬ߣߊ߲ߞߎ߲߬ߧߊ ߘߏ߲߬ ߦߋ߫ ߟߊߘߊ߲ ߠߊ߫ ߡߐ߰ ߣߌ߫ ߡߐ߰ ߜߘߍ ߟߎ߫ ߟߋ߬ ߕߍ߫ ، ߊ߬ ߕߍ߫ ߟߊߘߊ߲ ߠߊ߫ ߡߐ߰ ߣߴߌ ߓߘߊߡߐ߯ ߞߎߣߊ߲ ߕߍ߫. 

ߏ߬ ߟߋ ߞߐ߫ ߛߊ߫߸ ߛߏ߲߬ߖߘߊ߫ ߞߊ߬ ߛߊ߬ߣߊ߲ߞߎ߲ߧߊ ߟߊߘߊ߲ ߛߌ ߓߍ߯ ߣߴߊ߬ ߛߌ߰ߢߐ߲߮ ߕߍ߫ ߞߐߘߍ߫، ߞߵߊ߬ ߝߐ߫ ߏ߬ ߘߐ߫ ߛߊ߫ ߸ ߞߏ߫ ߡߐ߱ ߟߎ߬ ߓߊ߯ ߓߍ߲߬ ߊ߬ߟߎ߬ ߕߍ ߘߐߓߍ߲߬ ߞߏ ߡߍ߲ ߡߊ߬ ߸ ߊߟߊ߫ ߝߣߊ߫ ߘߌ߫ ߓߍ߲߬ ߏ߬ ߡߊ߬، ߊ߲ ߘߏ߲߬ ߓߘߊ߫ ߓߍ߲߬ ߓߊߘߋ߲ߧߊ ߓߟߏߕߍ߰ߓߊߟߌ ߟߊߘߊ߲ ߡߊ߬ ߊ߲ ߣߌ߫ ߢߐ߲߮ ߕߍ߫ ߦߊ߲߬ ߓߌ߬ ߸ ߏ߬ ߘߏ߲߬ ߓߘߊ߫ ߞߴߊߟߊ߫ ߖߍ߬ߘߍ ߟߊ߫ ߛߌ߲ߖߌ߫ ߟߊߘߊ߲ߣߍ߲ ߖߊ߯ߕߋ ߟߋ߬ ߘߌ߫ ߛߍߣߍ߲ ߞߎߘߊߦߌ߫ ، ߛߊ߬ߣߊ߲ߞߎ߲߬ߧߊ ߣߌ߲߬ ߓߊ߯ ߘߐߖߐ߲߬ߛߐ߫ ߡߍ߲ ߓߟߏ߫ ߸ ߊߟߊ߫ ߕߍ߫ ߛߊ߲߬ (ߘߟߊߝߊ߯ ߘߋ߲) ߓߐ߫ ߏ߬ ߞߐ߫ (ߓߐ߲ߛߐ߲) ߘߐ߫.

ߊ߬ ߓߊ߲߫ ߘߊ߫ ߞߊ߬ ߞߎ߬ߙߎ߲߬ߘߎ߬ ߘߊ߲ߘߐ߫ ߟߊߘߊ߲߫ ߛߙߊߕߌ߫ ߘߊ߲ߘߐ ߢߌ߲߬ ߠߎ߫ ߟߋ߬ ߟߴߊ߬ ߟߊ߫:

 ߞߏ߫ ߣߌ߫ ߖߛߎ߬ ߥߟߌ ߞߊ߬ ߡߍ߲ ߓߌ߬ߟߵߊ߬ ߛߊ߬ߣߊ߲ߞߎ߲ ߕߊ߬ߣߊ ߘߐ߫߸ ߏ߬ ߦߋ߫ ߢߍ߬ߢߌ߲߬ߘߐ߬ߓߍ߲߬ ߘߐ߬ߜߍ߫ ߛߙߊ߬ ߊ߬ ߕߣߊ߬ߡߊ߬ߢߐ߲߮ ߢߍ ߞߡߊ߬ߙߊ߬ߒߞߋ߬ߦߊ ߟߊ߫ ߢߊ߫ ߡߊ߬߸ ߡߍ߲ ߘߴߊ߬ ߟߊߛߍߥߊ߫ ߞߊ߬ ߞߍ߬ߟߍ ߟߊߓߊ߲߫ ߕߏߟߏ߲ ߡߊ߬ ، ߏ߬ ߟߋ ߕߐ߯ ߞߏ߫ ߞߊ߬ ߢߊߖߌ ߟߊߕߍ߬ߙߍ߲߬ߘߍ߫ .
 ߛߏ߲߬ߖߘߊ߫ ߞߵߊ߬ ߦߌ߬ߘߊ߬ ߸ ߞߏ߫ ߣߌ߫ ߡߍ߲ ߛߊ߬ߣߊ߲ߞߎ߲߫ ߤߊ߲ߞߟߌ߫ ߘߐ߯ ߞߊ߬ ߖߎ߯ߡߊ߲ ߞߴߊ߬ ߟߊ߫ ߸ ߏ߬ ߞߊߣߵߏ߬ ߛߙߊ߬ ߘߋ߬، ߊ߬ ߦߴߊ߬ ߝߐ߫ ߕߋ߲߬ ߞߏ߫ ߒ߬ ߓߋ߲ߓߊ ߝߌ߬ߟߊ ߕߍ ߦߴߊ߬ ߟߊ߫، ߣߴߏ߬ ߡߴߊ߬ ߖߘߍ߬ ߟߊߛߊ߬ߦߌ߬ ߏ߬ ߘߐ߫ ߝߋߎ߫߸ ߊ߬ ߘߴߏ߬ ߞߐߝߟߌ߫ ߖߎ߮ ߦߋ߫ ߔߊߞߌߛߊ߫ ߦߏ߫ ߕߋ߬ߟߋ.

 ߡߌ߬ߛߊ߬ߙߋ߲ ߠߎ߬ ߟߋ߬ ߦߋ߫ ߓߍ߯ ߛߊ߬ߣߊ߲߬ߞߎ߲ ߘߌ߫ 
ߛߏ߲߬ߖߘߊ߫ ߞߵߊ߬ ߝߐ߫ ߞߏ߫ ߕߐ߲ ߠߊߘߊ߲ߠߊ ߦߋ߫ ߛߐ߰ ߊ߬ ߖߍ߬ߘߍ ߟߋ߬ ߡߊ߬ ߕߐ߲ ߘߐߖߊ߭ ߣߴߊ߬ ߟߊߣߍ߰ߣߍ߮ ߘߐ߫، ߏ߬ ߛߌߟߊ ߝߍ߬߸ ߒ߬ ߠߎ߬ ߡߊ߲ߛߊ߬ߙߋ߲ ߠߎ߬ ߓߘߊ߫ ߞߍ߫ ߓߍ߯ ߝߘߏ߬ߓߊ߬ ߛߊߣߊ߲ߞߎ߲ ߣߌ߫ ߓߍ߯ ߝߘߏ߬ߓߊ߬ ߖߐ߲ ߘߌ߫ ߛߍߣߍ߲ ߝߛߊߦߌ߫، ߓߍ߯ ߦߴߊ߲ ߣߊ߬ߣߌ߲߬ ߞߵߊ߲ ߖߓߍ߫ ߞߵߊ߲ ߞߍ߫ ߛߏ߲߭ ߣߌ߫ ߣߏ߰ߡߊ ߣߌ߫ ߛߐ߲߬ ߖߎ߮ ߛߎ߮ ߓߍ߯ ߘߌ߫ ߛߍߣߍ߲߬ ߞߘߊߎ߫، ߏ߬ ߘߏ߲߬ ߓߍ߯ ߘߌ߫ ߞߎ߲ ߒ߬ ߠߎ߬ ߘߐ߫، ߊ߲ ߓߘߊ߫ ߛߊ߬ߣߊ߲ߞߎ߲߬ߧߊ ߏ߬ ߟߊߘߊ߲߫ ߛߌ ߓߍ߯ ߣߴߊ߬ ߛߌ߰ߢߐ߲ ߕߍ߫ ، ߒ߬ߞߊ߬ ߓߍ߯ ߝߣߊ߫ ߕߊ߫ ߦߋ߫ ߞߎ߲߫ ߊ߬ ߘߐ߫ ߘߋ߬، ߤߊߟߌ߬ ߛߌ ߡߍ߲ ߠߎ߬ ߕߍ߫ ߜߊ߬ߙߊ ߢߌ߲߬ ߘߊ ߘߐ߫ ߓߌ߬ ߸ ߏ߬ ߓߍ߯ ߓߘߊ߫ ߟߊߕߘߍ߬ ߡߊ߲ߛߊ߬ߙߋ߲߬ ߛߊ߬ߣߊ߲ߞߎ߲߬ߧߊ ߘߐ߫߸ ߝߏ߫ ߒߠߋ ߓߊߙߌ߲ߠߊߞߊ߫ ߞߐ߲ߘߍ ߣߌ߫ ߕߙߊߥߟߋ ߟߎ߬ ߘߐߙߐ߲، ߛߊ߬ߣߊ߲ߞߎ߲߬ߧߊ ߓߘߊ߫ ߟߊߘߏ߲߬ ߏ߬ ߓߍ߯ ߝߣߊ߫ ߣߴߊ߬ ߛߌ߰ߢߐ߲߯ ߕߍ߫، ߞߊ߬ߕߎ߲߯߸ ߛߌ߰ߢߐ߲߰ߡߊ ߟߎ ߟߋ߬ ߞߊߟߌߡߊ߲ ߞߟߍ߬ ߟߊ߫ ߛߌ߱ ߞߛߊ ߓߟߏ߫، ߒ߬ߞߊ߬ ߣߌ߫ ߛߊ߬ߣߊ߲ߞߎ߲߬ߧߊ ߓߊ߲߫ ߘߊ߫ ߏ߬ ߟߎ߬ ߕߍ߫ ߞߟߍ ߟߊߣߐ߰ߦߊ߬ ߟߊ߫ ߸ ߜߐ߬ߛߐ߲߬ߞߐ ߡߎ߰ߡߍ ߓߊߣߍ߲ ߠߴߏ߬ ߘߌ߫ ߸ ߞߊ߬ ߛߌ߱ ߘߌߦߊ ߊ߬ ߣߌ߫ ߞߊ߬ ߡߐ߱ ߟߎ߫ ߕߌ߲߭ ߕߏ߫ ߢߐ߲߮ ߘߐ߫ ߞߘߊߎ߫. 

ߒ߬ߓߊ߬ ߛߌ߰ߢߐ߲߰ߡߊ ߟߎ߬ ߟߊ߫ ߛߊ߬ߣߊ߲ߞߎ߲߬ߧߊ ߏ߬ ߟߋ ߞߏߛߐ߲߬ ߸ ߕߊ߯ߡߟߊ ߦߋ߫ ߥߊ߫ ߟߊ߫ ߛߌ ߘߏ߫ ߦߋ߫ ߟߴߊ߬ ߛߊ߬ߣߊ߲ߞߎ߲ ߘߌ߫ ߸ ߊ߬ ߕߘߍ߬ ߡߊ߫ ߡߍ߲ ߟߐ߲ ߊ߬ ߛߊ߬ߣߊ߲ߞߎ߲ ߘߌ߫ ، ߒ߬ߓߊ߬ ߛߌ ߏ߬ ߣߴߊ߬ ߛߌߢߐ߲߮ ߘߏ߫ ߟߊ߫ ߛߌ߰ߢߐ߲߰ߦߊ ߛߊ߬ߣߊ߲ߞߎ߲߬ߧߊ ߟߴߏ߬ ߛߎ߮ ߞߍ߫ ߟߊ߫ ، ߏ߬ ߟߋ ߞߏߛߐ߲߬ ߝߣߊ߫߸ ߛߌ߫ ߞߋߟߋ߲ ߜߊ߲߰ߛ߲ߊ ߦߋ߫ ߞߍ߫ ߟߊ߫ ߢߐ߲߮ ߛߊ߬ߣߊ߲ߞߎ߲ ߘߌ߫ ߦߙߐ߫ ߘߐ߫߸ ߊ߬ߟߎ߫ ߜߊ߲߰ߛߊ߲ ߛߐ߰ ߘߊ߫ ߛߌ߱ ߡߊ߬ ߦߌߟߊ ߡߍ߲ ߠߎ߬ ߘߐ߫، ߏ߰ ߟߋ߬ ߖߐ߫ ߦߏ߫ ߓߊߞߏ߲ߞߏ߫ ߛߌ߬ߛߋ߬ߟߊ߫ ߞߣߐ߫ ߞߊ߲ߞߊ߲߫ ߡߊ߬ߙߊ ߘߐ߫߸ ߒߝߊ߯ߟߌߝߌ߲ ߠߊ߫ ߞߊ߬ߓߌߟߊ ߣߌ߫ ߊ߬ߟߌ߬ߞߊ߬ߟߌ߬ߟߊ߫ ߞߊ߬ߓߌߟߊ ߦߋ߫ ߛߊ߬ߣߊ߲ߞߎ߲߬ߢߐ߲߰ߡߊ ߘߌ߫  ߢߊ ߡߍ߲ ߸ ߞߵߊ߬ ߕߘߍ߬ ߊ߬ߟߎ߬ ߦߋ߫ ߛߌߞߋߟߋ߲ߢߐ߲߯ߡߊ ߟߋ߬ ߘߌ߫، ߓߊ ߊ߬ߟߎ߬ ߓߍ߯ ߦߋ߫ ߛߌ߬ߛߋ ߔߌߦߐߔߌߦߐ ߟߋ߬ ߘߌ߫، ߊ߬ ߣߌ߫ ߞߊ߬ߙߌ߬ߝߊ߬ߡߘߎ߬ߦߊ߫ ߝߣߊ߫ ߞߣߐ߫߸ ߡߏߙߌߓߟߊ߫ ߞߊߓߌߟߊ ߣߌ߫ ߛߏ߬ߙߌ߬ߓߊ߬ߟߊ߫ ߞߊߓߌߟߊ ߦߋ߫ ߡߊ߬ߢߊ߰ߟߌ߬ߢߐ߲߰ߡߊ ߘߌ߫ ߢߊ ߡߍ߲߸ ߞߵߊ߬ ߛߐ߬ߘߐ߲߬ ߊ߬ߟߎ߬ ߓߍ߯ ߞߊ߬ߓߊ ߞߊߣߊ߬ߙߊ ߖߘߍ߬ߥߟߏ ߟߋ߬ ߘߌ߫. ߏ߬ ߢߐ߲߰ ߝߣߊ߫ ߦߋ߫ ߊߡߊ߯ߣߊ߫ ߞߎߙߟߊ߫߸ ߞߊ߰ߞߣߐ߬ߛߌ ߣߌ߫ ߛߙߋߓߏ߬ߙߌ߬ߛߌ ߟߎ߬ ߕߍ߫߸ ߞߵߊ߬ ߕߘߍ߬ ߊ߬ߟߎ߬ ߓߍ߯ ߦߋ߫ ߡߌ߬ߛߊ߬ߙߋ߲߬ ߞߊߡߋߙߋ߲ ߠߎ߬ ߟߋ߬ ߘߌ߫.

 ߕߣߊ߬ߡߊ߬ߢߐ߲߮ ߝߘߎߓߊߟߌߦߊ 
ߡߊ߲߬ߘߋ߲߫ ߟߊ߲ߘߊ߬ ߞߘߐ ߘߐ߫߸ ߗߍ߭ ߕߴߊ߬ ߡߊ߬ߡߛߏ߬ߣߍ߲ (ߡߊ߬ߡߛߏ) ߝߘߎ߫ ߟߊ߫ ߝߋߎ߫߸ ߊ߬ ߝߊ߬ߞߋ߬ߟߋ߲߬ߡߊ߸ ߥߟߴߊ߬ ߣߊߞߋߟߋ߲ߡߊ߸ ߤߊߡߊ߲ߕߍ߫ ߊ߬ ߛߌ߲ߞߋߟߋ߲ߢߐ߲߮، ߞߊ߬ߕߎ߲߯ ߸ ߡߊ߬ߣߋ߲߬ߞߊ ߡߙߌ߫ ߘߐ߫߸ ߝߘߎߢߐ߲߯ߦߊ ߦߋ߫ ߓߊߘߋ߲߫ ߞߎߘߊ߫ ߢߌߣߌ߲ ߠߋ߬ ߘߌ߫، ߖߐ߲߬ߛߊ ߟߊ߬ߡߐ߰ߦߊ ߞߣߐ ߘߌ߫ ߕߊ߬ߡߌ߲ ߘߐߦߙߌߥߊ߫ ߟߊ߫ ߝߎߚߎ߫ ߝߏ߫ ߞߊ߬ ߡߐ߰ ߜߘߍ߫ ߛߌߦߊߡߊ߲߫ ߠߊߘߏ߲߬ ߓߊߘߋ߲ߧߊ ߞߣߐ߫߸ ߡߍ߲ ߠߎ߫ ߕߎ߲߬ ߕߴߊ߬ ߞߣߐ߫ ߞߘߐ߬ߡߊ߲߫، ߏ߬ ߘߐ߫߸ ߡߐ߰ ߓߊߘߋ߲ ߖߍ߬ߘߍ ߖߍ߬ߘߍ ߦߴ ߌ ߛߌߞߋߟߋ߲ߢߐ߲߮ ߡߍ߲ ߘߌ߫߸ ߌ ߡߊ߲ ߞߊ߲߫ ߞߵߏ߬ ߝߘߎ߫ ߡߎ߬ߕߎ߲߬߸ ߞߊ߬ ߓߊߘߋ߲ߧߊ߫ ߜߘߍ߫ ߟߊߘߊ߲ ߓߊߘߋ߲ߧߊ߫ ߞߘߐ ߞߣߐ߫ ، ߌ ߦߋ߫ ߝߘߎߢߐ߲߯ߦߊ ߞߍ߫ ߞߊ߬ ߡߐ߰ ߜߘߍ߫ ߟߋ߬ ߡߊߛߊ߬ߡߊ߲߬ ߡߍ߲ ߕߎ߲߬ ߕߴ ߌ ߓߟߏ߫ ߞߘߐ߬ߡߊ߲. 

ߏ߬ ߞߐ߫߸ ߓߊߘߋ߲ߡߊ ߜߊ߲߰ߛߊ߲ ߓߊ߯ ߝߘߎ߫ ߢߐ߲߯ ߡߊ߬߸ ߣߌ߫ ߝߘߎ߫ ߞߍ߫ ߘߊ߫ ߛߊ߬ ߝߋ߲ ߘߌ߫߸ ߓߊߘߋ߲ߧߊ ߘߌ߫ ߜߏߦߊ߫ ߘߏ߫ ߟߎ߫ ߝߊ߲߭ ߘߌ߫ ߕߌߢߍ߫ ߔߛߐߞߐ߫، ߓߊ ߡߛߏ߬ ߞߏ ߖߌ߰ߒߣߊ  ߓߊ߲ߣߍ߲ ߣߐ߬ ߘߐ߬ߞߏߟߏ߲ ߕߐ߬ߣߍ߲ ߣߌ߫ (ߤߌߡߟߊߦߊ߫) ߞߐ߲߬ߞߍ ߟߋ߬ ߞߢߊߡߊ߲. ߒ߬ߓߊ߬ ߓߊߘߋ߲ߡߊ ߟߎ߬ ߟߊ߫ ߢߐ߲߯ ߝߘߎߓߊߟߌߦߊ ߟߋ ߞߊ߬ ߝߘߎ ߟߊߕߐ߲߫ ߛߊ߬ߣߊ߲ߞߎ߲߬ߢߐ߲߰ߡߊ ߟߎ߬ ߝߣߊ߫ ߕߍ߫، ߓߊ ߡߊ߬ߣߋ߲߬ߞߊ ߓߊߘߋ߲ ߖߍ߬ߘߍ ߟߴߊ߬ ߛߊ߬ߣߊ߲ߞߎ߲ ߘߌ߫ ߛߋߙߙߋ߫، ߡߊ߲߬ߘߋ߲߫ ߓߍ߯ ߓߍ߲߬ߣߍ߲ ߏ߬ ߡߊ߬ ߞߐߘߍ߫.

ߊ߬ ߝߘߎߓߊߟߌߦߊ ߞߎ߲߭ ߘߏ߫ ߟߋ߬ ߦߋ߫ ߢߐ߲߯ ߠߞߊߛߌߓߊߟߌߦߊ ߘߌ߫߸ ߓߊ ߝߘߎ ߦߋ߫ ߘߌߦߊ߫ ߟߊ߫ ߢߊ ߡߍ߲ ߡߊ߬߸ ߊ߬ ߦߋ߫ ߜߏߦߊ߫ ߟߊ߫ ߕߋ߲߬ ߝߣߊ߫ ߝߴߊ߬ ߘߏ߫ ߟߎ߫ ߘߌ߫ ߟߊߓߊ߲߫ ߛߊ߬ߟߌ ߡߊ߬, ߒ߬ߓߊ߬ ߏ߬ ߞߏ߫ ߛߎ߮ ߘߏ߫ ߦߋ߫ ߓߊߕߍ߫ ߣߝߊ߬ߖߌ߫ (ߥߟߊ߫ ߓߊߕߍ߫) ߛߏ ߞߣߐ߫ ߞߊ߬ߓߊ ߟߎ߬ ߣߌ߫ ߝߏߝߣߊ ߟߎ߬ ߕߍ߫߸ ߛߌ߱ ߞߎ߲߬ߕߊ߮ ߟߊߖߊ߲߰ߧߊ ߣߴߊ߬ ߕߊ߫߸ ߝߘߎ߫ ߕߍ߫ ߞߊ߬ߓߌߟߊ߫ ߝߌ߬ߟߊ ߏ߬ ߟߎ߬ ߕߍ߫ ߤߊ߲߯ ߓߌ߬.

 ߊ߬ ߞߐߝߟߌ 
ߏ߬ ߞߐߝߟߌ ߞߍ߫ ߘߊ߫ ߡߍ߲ ߘߌ߫ ߖߡߊ߬ߣߊ ߟߎ߬ ߞߣߐ߫߸ ߏ߬ ߟߋ ߞߍ߫ ߘߊ߫ ߞߏ߫ ߟߎ߫ ߟߊߣߐ߰ߦߊ ߘߌ߫߸ ߢߐ߲߯ ߝߊ߮ ߣߌ߫ ߢߐ߲߯ ߜߊߛߌ ߕߘߍ߬ ߞߍ߫ ߟߊ߫ ߞߏ ߡߍ߲ ߠߎ߬ ߘߐ߫ ߞߘߐ߬ߡߊ߲߫߸ ߞߵߏ߬ ߓߍ߯ ߞߍ߫ ߕߏߟߏ߲߫ ߞߎߡߊ ߣߌ߫ ߦߟߍߡߊߞߏ ߜߊ߲ߛߊ߲ ߘߌ߫، ߦߏ߫ ߢߐ߲߯ ߝߊ ߣߊߣߌ߲ ߣߌ߫ ߢߊ߬ߡߐ߬ߘߋ߲߬ߡߊ߬ ߣߊߣߌ߲ ߣߌ߫ ߖߐ߲߬ ߞߏ߬ߝߐ߬ ߣߊߣߌ߲ ߠߎ߬ ، ߛߊ߬ߣߊ߲ߞߎ߲߬ߧߊ ߞߊ߬ ߣߊ߬ߣߌ߲߬ߠߌ߲߬ ߖߎ߮ ߏ߬ ߟߎ߫ ߟߋ߬ ߟߊߣߐ߰ߦߊ ߕߋ߲߬ ߕߐߟߍ߫، ߝߏ߫ ߡߐ߱ ߟߎ߬ ߘߌ߫ ߢߐ߲߮ ߝߊ߬ ߘߟߊߞߏߖߎ߯ߦߊ߫ ߣߊߣߌ߲ ߞߍ߫ ߕߏߟߏ߲ ߘߐ߫، ߊ߬ ߣߌ߫ ߞߵߊ߬ ߝߐ߫ ߢߐ߲߮ ߡߊ߬ ߛߐ߲߬ ߞߏ߫ ߒ߬ ߠߎ߬ ߟߊ߫ ߖߐ߲߭ ߠߋ߬ ߊߟߎ ߓߋ߲ߓߊ ߘߌ߫ .

ߏ߬ ߟߋ ߡߊ߬߸ ߊ߬ ߦߋ߫ ߝߐ߫ ߟߊ߫ ߡߊ߲߬ߘߋ߲߫ ߓߊ߬ߘߊ ߟߊߡߌߣߌ߲ ߛߌ߰ߓߊ߮ ߟߎ߬ ߡߊ߬ ߞߴߊ߬ߟߎ߫ ߘߡߊߞߏߖߎ߯߸ ߦߏ߫ ߛߌ߯ߙߌ߲߫ ߣߌ߫ ߡߊ߲߬ߖߊ߲߬ߠߊ߫ ߣߌ߫ ߡߊ߬ߟߌ ߛߌ߰ߓߊ߮ ߟߎ߬ ߦߋ߫ ߢߊ ߡߍ߲ ߡߊ߬. ߖߐ߮ ߟߐ߬ߞߎ߬ ߘߊ߫ ߖߡߊ߬ߣߊ ߞߣߐ߫߸ ߞߊ߬ ߓߊ߬ߘߏ߬ߘߊ ߟߎ߬ ߞߍ߫ ߕߏߟߏ߲ ߣߌ߫ ߥߍ߲ߖߍ ߟߎ߬ ߘߌ߫߸ ߊ߬ ߣߌ߫ ߢߐ߲߯ߡߊߕߋ߯ߙߎ ߣߴߊ߬ ߢߐ߲߰ߘߐ ߟߎ߫. 

 ߦߟߌߣߐ ߣߌ߫ ߦߟߌߡߊߛߙߋ 
.
ߦߌߟߡߊ:ߡߊ߲߬ߘߋ߲߫ ߝߊ߰ߡߊ߬ߟߊ
ߦߌߟߡߊ:ߛߊ߬ߣߊ߲߬ߞߎ߲߬ߦߊ
ߦߌߟߡߊ:ߞߙߎ߬ߞߊ߲߬ߝߎߥߊ߫ ߜߊ߬ߙߊ